Die padkaart na finansiële welvaart met Covid-19 - Corona Krisissentrum
Tuis / COVID-19 / Die padkaart na finansiële welvaart met Covid-19
Die padkaart na finansiële welvaart met Covid-19
Die onsekerheid wat die laaste paar weke ontstaan het met Covid-19 gee aan die stelling "onsekerheid skep vrees" 'n dieper betekenis. Wat kan ons egter doen om groter sekerheid te skep, en is daar 'n padkaart wat vir ons leiding kan gee?
As 'n wegtrekpunt vir ons padkaart na finansiële welstand, kyk gerus na hierdie gratis S-leer- webinaar oor Spaarsamigheid in 2020. Tydens hierdie webinaar gaan jy toegerus word met die volgende: sewe stappe vir finansiële beplanning in 2020; hoe om reg te begroot in 2020; beleggings; asook risikobestuur. Klik hier.
Na aanleiding van die webinaar bestaan ons padkaart uit sewe stappe. Ons gaan kortliks na elke stap kyk en hoe dit toegepas kan word om welvaart te skep.
Stap 1: Stel finansiële doelwitte
Ons almal het verskillende behoeftes en ons bevind onsself in verskillende lewensfases. Die doel daarvan om 'n finansiële doelwit te stel is om 'n eindpunt wat ons graag wil bereik, neer te pen. Natuurlik kan ons meer as een doelwit hê oor tyd, maar begin ten minste met een finansiële doelwit.
Stap 2: Begroot
Dit is die grondslag van enige finansiële beplanning, maar wanneer laas het iemand vir jou gesê hoe om 'n begroting op te stel? Verwys na ons skrywe: BEGROTING – VIER STAPPE VIR SUKSES
Stap 3: Identifiseer jou risiko's
Dié stap is van kritieke belang en benodig soms leiding deur 'n finansiële adviseur. Die risiko's waarna hier verwys word, hou streng verband met die finansiële doelwit wat ons opgestel het. Byvoorbeeld, as ons doelwit is om op die ouderdom van 65 af te tree, dan is die effek van die inflasiekoers vir ons 'n risiko oor tyd.
Indien die persoon wat hier ter sprake is 'n jong persoon is, is die tydshorison voor die ouderdom van 65 taamlik lank. In so 'n geval is tyd in die mark ons grootste bate en sal die belegging tipies meer aggressief geposisioneer word vir die groei van bates soos aandele. As die persoon egter binne vyf jaar van aftrede is, sal die posisionering meer konserwatief wees ten opsigte van die inkomstekomponent, byvoorbeeld die geldmark. Weereens, die risiko wissel op grond van die finansiële doelwit wat ons gestel het.
Stap 4: Identifiseer die regte produk vir jou finansiële doelwit
Met dié stap is dit belangrik om soveel produkte as moontlik wat relevant vir jou doelwit sal wees, te oorweeg.
Dus, om weer die voorbeeld van aftreebeplanning gebruik, is dit belangrik om in ag te neem of die werkgewer 'n pensioenfonds/voorsorgfonds vir sy werknemers het. 'n Werkgewerfonds sal 'n impak hê op 'n besluit oor 'n privaat plan soos 'n aftree-annuïteit. Beleggingsprodukte soos 'n belastingvrye spaarplan kan ook oorweeg word.
Lees gerus AFTREEBEPLANNING – WAAR MOET 'N MENS BEGIN?
Stap 5 : Stel 'n plan van aksie op
Sodra die eerste vier stappe voltooi is, gaan die pad vorentoe al baie duideliker raak. Dit is nou waar die plan waarop besluit is, neergepen kan word. Die plan kan ook mettertyd hersien word weens behoeftes wat verander.
Stap 6 : Implementeer die plan van aksie
Dié stap is verreweg die belangrikste stap om te volg. 'n Mens kan 'n meesterplan van aksie hê met die omvattendste navorsing wat gedoen is, maar as die plan nie geïmplementeer word nie, beteken dit niks.
Stap 7 : Hersien die plan van aksie
Soos tyd verloop, verander mense se finansiële behoeftes en omstandighede. Daarom is dit belangrik om die plan wat geïmplementeer is, te hersien. Dit kan jaarliks gedoen word, en dit behoort nie moeilik te wees om 'n uur per jaar in te ruim om te verseker dat jy jou finansiële doelwitte haal nie.
Solidariteit Finansiële Dienste (FSP 15556) bied onafhanklike advies oor finansiële behoeftes soos aftreebeplanning, inkomstebeskerming en boedelbeplanning.